มาตรการช่วยเหลือผู้ได้รับผลกระทบจากภัยพิบัติอุทกภัยจากกรมสรรพากร
เมื่อสุดสัปดาห์ที่ผ่านมา หลายท่านที่ได้รับความเสียหายจากอุทกภัยคงได้รับเงิน 5,000 บาท
19 ธ.ค. 2554

เมื่อสุดสัปดาห์ที่ผ่านมา หลายท่านที่ได้รับความเสียหายจากอุทกภัยคงได้รับเงิน 5,000 บาท 
จากรัฐบาลเรียบร้อยแล้ว คำชี้แจงเกี่ยวกับมาตรการช่วยเหลือผู้ได้รับผลกระทบจากภัยพิบัติอุทกภัย และจากการจัดสัมมนาเรื่อง “ปันน้ำใจได้ภาษี” ที่ธนาคารเกียรตินาคิน จัดให้กับลูกค้าเมื่อวันพุธที่ 14 ธ.ค.ที่ผ่านมา ปรากฏว่าเรื่องเกี่ยวกับมาตรการช่วยเหลือผู้ได้รับผลกระทบภัยน้ำท่วมจากกรมสรรพากรได้รับความสนใจจากผู้ร่วมสัมมนาจำนวนมาก
วันนี้ผมขออนุญาตสรุปเนื้อหามาตรการช่วยเหลือผู้ได้รับผลกระทบจากภัยพิบัติอุทกภัยจากกรมสรรพากรจากเว็บไซต์กรมสรรพากรมา เพื่อทุกท่านจะได้รับทราบเพื่อนำไปพิจารณาดำเนินการต่อไป ดังนี้ครับ
มาตรการช่วยเหลือผู้ได้รับผลกระทบจากภัยพิบัติอุทกภัยจากกรมสรรพากร
1.มาตรการภาษีเพื่อจูงใจให้มีการบริจาคช่วยเหลือผู้ประสบอุทกภัย
กำหนดให้บุคคลธรรมดาหรือนิติบุคคลที่บริจาคเงินหรือทรัพย์สินเพื่อช่วยเหลือผู้ประสบอุทกภัยผ่านส่วนราชการ องค์การสาธารณกุศล หรือบริษัท หรือห้างหุ้นส่วนนิติบุคคล หรือนิติบุคคลอื่นที่เป็นตัวแทนรับบริจาคเพื่อนำเงินหรือทรัพย์สินไปให้ผู้ประสบอุทกภัยในระหว่างวันที่ 1 ก.ย.31 ธ.ค. 2554 สามารถนำเงินหรือทรัพย์สินที่บริจาคมาหักเป็นค่าลดหย่อนหรือค่าใช้จ่ายทางภาษีได้ 1.5 เท่า แต่ทั้งนี้
l กรณีบุคคลธรรมดาจะหักเป็นค่าลดหย่อนได้เฉพาะกรณีบริจาคเป็นเงินเท่านั้น และเมื่อรวมกับเงินบริจาคอื่นแล้วต้องไม่เกินร้อยละ 10 ของเงินได้หลังจากหักค่าใช้จ่ายและค่าลดหย่อนฯ
l บริษัทหรือห้างหุ้นส่วนนิติบุคคลหักเป็นค่าใช้จ่ายได้ทั้งกรณีการบริจาคเงินหรือทรัพย์สิน แต่เมื่อรวมกับรายจ่ายเพื่อการกุศลสาธารณะฯ แล้วต้องไม่เกินร้อยละ 2 ของกำไรสุทธิ รวมทั้งให้ได้รับการยกเว้นภาษีมูลค่าเพิ่มสำหรับสิ่งของที่บริจาคด้วย
2.มาตรการภาษีเพื่อช่วยเหลือผู้ประสบอุทกภัย
l ยกเว้นภาษีเงินได้ให้บุคคลธรรมดาหรือนิติบุคคลผู้ประสบอุทกภัย สำหรับเงินหรือทรัพย์สินที่ได้รับบริจาค หรือช่วยเหลือเพื่อชดเชยความเสียหายจากส่วนราชการหรือภาคเอกชน ทั้งนี้ไม่เกินมูลค่าความเสียหายที่ได้รับ
3.มาตรการภาษีเพื่อช่วยเหลือผู้ประกอบการที่ได้รับผลกระทบจากอุทกภัย
3.1 กรณีผู้ประกอบการเป็นบุคคลธรรมดา ให้ยกเว้นภาษีสำหรับเงินได้ที่ได้รับจากการประกอบการตามประเภทเงินได้ที่ 5, 6, 7 และ 8 เฉพาะส่วนที่เท่ากับจำนวนค่าความเสียหายที่เกิดขึ้นตามที่ได้ลงทะเบียนไว้กับหน่วยงานให้ความช่วยเหลือของทางราชการ
3.2 กรณีผู้ประกอบการที่เป็นบริษัทหรือห้างหุ้นส่วนนิติบุคคลที่มีทรัพย์สินเสียหายหรือสูญหายหากไม่มีการทำประกันภัยไว้สามารถตัดเป็นรายจ่ายได้ทันที แต่หากมีการทำประกันภัย และได้รับเงินค่าสินไหมทดแทนเพื่อชดเชยความเสียหาย ให้ยกเว้นภาษีสำหรับค่าสินไหมทดแทนเฉพาะส่วนที่เกินมูลค่าต้นทุนของทรัพย์สินที่เหลือจากการหักค่าสึกหรอและค่าเสื่อมราคาแล้ว
3.3 ผ่อนผัน ขยายเวลาการยื่นแบบแสดงรายการและชำระภาษีอากรให้กับผู้เสียภาษีที่อยู่ในพื้นที่ที่ได้รับผลกระทบจากอุทกภัยในเขตท้องที่ต่างๆ
3.4 กรณีหลักฐานเอกสารทางภาษีเสียหายหรือสูญหาย ให้ผู้เสียภาษีดำเนินการแจ้งความไว้เป็นหลักฐานต่อพนักงานเจ้าหน้าที่ ณ สถานีตำรวจท้องที่ เกี่ยวกับรายละเอียดบัญชีเอกสารหลักฐานที่เสียหายหรือสูญหาย
4.มาตรการภาษีเพื่อช่วยเหลือด้านอื่นๆ
4.1 กรณีบริษัทหรือห้างหุ้นส่วนนิติบุคคลที่มีการช่วยเหลือพนักงานซึ่งได้รับผลกระทบจากอุทกภัยครั้งนี้เป็นการทั่วไป โดยมีระเบียบเกี่ยวกับเงินกองทุนหรือทุนเพื่อเป็นสวัสดิการ การให้กู้ยืมเงินโดยไม่คิดดอกเบี้ยหรือคิดดอกเบี้ยในอัตราที่ต่ำกว่าราคาตลาด ให้ถือว่ามีเหตุอันสมควร ทั้งนี้ไม่ว่าเงินที่นำมาให้พนักงานกู้ยืมจะเป็นเงินของบริษัทฯ หรือกู้ยืมมาเพื่อให้กู้ยืมต่อ
4.2 กรณีบริษัทหรือห้างหุ้นส่วนนิติบุคคลจ่ายเงินช่วยเหลือพนักงานที่ได้รับผลกระทบจากอุทกภัยทำให้ทรัพย์สินเสียหาย หากบริษัทฯ มีระเบียบเกี่ยวกับเงินกองทุนหรือทุนเพื่อเป็นสวัสดิการที่กำหนดไว้ชัดเจน บริษัทฯ สามารถหักค่าใช้จ่ายได้ และพนักงานผู้ได้รับเงินช่วยเหลือจะได้รับการยกเว้นภาษีเงินได้ด้วย
4.3 กรณีบริษัทเช่าบ้านให้พนักงานอาศัยเป็นการชั่วคราวเพื่ออำนวยความสะดวกในการปฏิบัติงานในบริษัทเนื่องจากพนักงานได้รับผลกระทบจากเหตุอุทกภัย แม้บ้านพักอาศัยของพนักงานไม่ได้อยู่ในเขตอุทกภัย บริษัทสามารถหักเป็นรายจ่ายได้ และไม่ถือเป็นประโยชน์เพิ่มของพนักงาน
ด้วยความห่วงใยในผู้ประสบอุทกภัยทุกท่าน ธนาคารเกียรตินาคินจึงได้จัดทำคู่มือแจกฟรี “KK ใส่ใจ ฟื้นภัย หลังน้ำลด” ซึ่งรวบรวมข้อคิด ความรู้ต่างๆ เกี่ยวกับการดูแลบ้าน รถ และการเงินหลังน้ำลด โดยธนาคารเกียรตินาคินที่ได้รับเกียรติจากผู้ทรงคุณวุฒิในเรื่องรถยนต์ บ้าน และการเงินมาร่วมแบ่งปันความรู้ ท่านที่สนใจสามารถดาวน์โหลดคู่มือ “KK ใส่ใจ ฟื้นภัย หลังน้ำลด” ได้แล้ววันนี้ ที่ www.kiatnakin.co.th 
ขอให้ทุกท่านโชคดี และขอเป็นกำลังใจให้ผู้ประสบภัยครับ...เราจะก้าวผ่านวิกฤตนี้ไปด้วยกัน